जहाँ से लक्ष्मी जी चली जाती हैं- जहाँ शंखध्वनि नहीं होती, तुलसी का निवास नहीं रहता, शंकर जी की पूजा नहीं होती तथा ब्राह्मणों को भोजन नहीं कराया जाता, वहाँ लक्ष्मी नहीं रहती। जहाँ भगवान के भक्तों की निंदा होती है, वहाँ रहने वाली महालक्ष्मी के मन में अपार क्रोध उत्पन्न हो जाता है। अतः वे उस स्थान को छोड़कर चल देती है। जो भगवान की उपासना नहीं करता तथा एकादशी और जन्माष्टमी के दिन अन्न खाता है, उस व्यक्ति के घर से लक्ष्मी चली जाती है। जिस घर में अतिथि भोजन नहीं पाता, उस घर को त्यागकर लक्ष्मी चली जाती है। जो व्यक्ति बिना प्रयोजन के घास-तिनके आदि तोड़ता है, नाखूनों से पृथ्वी को कुरेदता रहता है, जो दिन में मैथुन करता है और जो सदाचारहीन है, ऐसे लोगों के घर से लक्ष्मी चली जाती है। जो व्यक्ति ब्राह्मणों की निन्दा तथा उनसे द्वेष करता है, जीवों की सदा हिंसा करता रहता है और दयारहित है, उसके घर से महालक्ष्मी चली जाती है।